**Bătălia dintre nori**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Două tabere de nori

Vineţi, negri de mânie,

Se adună de cu zori,

Sus pe cer, la bătălie.

Soarele de frica lor

Într-un colţ mai liniştit

S-a retras şi-acum aşteaptă

Până cearta ia sfârşit.

Iată-i gata, încleştaţi,

Mânioşi stau faţă-n faţă,

Bu! Bu! Bu! – comanda sună

Şi-a început o mare harţă.

Sar scântei şi iese foc,

Nori nebuni ce se străpung

Cap în cap, se bat ca ţapii,

Se lovesc şi se împung.

Şi se luptă piept la piept

Şi se bat ca nişte zmei

Că de-atâta fierbinţeală

Curge apa de pe ei.

Bătălia dintre nori

Pare să nu ia sfârşit,

Dar apare curcubeul,

Cearta s-a mai potolit.

Norii pleacă, n-au ce face

Lângă curcubeul care

Pentru ei e semn de pace…

Sus pe cer din nou e Soare!